
Πέμπτη, 01 Οκτωβρίου2026

ΔΕΛΤΙΟ ΤΥΠΟΥ

Αδυναμία ανύψωσης και αποκόλληση άγκυρας Ε/Γ-Ο/Γ πλοίου στον Πόρο Κεφαλληνίας – Απαγόρευση απόπλου Ι/Φ σκάφους στην Κόρινθο – Προσάραξη Ι/Δ σκάφους στη Χαλκίδα – Παρέκκλιση δρομολογίου Ε/Γ-Ο/Γ πλοίου στην Πάτμο

 	Τις απογευματινές ώρες χθες, ενημερώθηκε το Α’ Λιμενικό Τμήμα Πόρου του Λιμεναρχείου Κεφαλληνίας από τον Πλοίαρχο του επιβατηγού-οχηματαγωγού (Ε/Γ-Ο/Γ) πλοίου «ΚΕΦΑΛΟΝΙΑ» Ν.Π. 10280, για αδυναμία ανύψωσης της δεξιάς άγκυρας του πλοίου, λόγω επικόλλησης της στον βυθό, κατά τη διαδικασία απόπλου του από τον λιμένα Πόρου. Το «ΚΕΦΑΛΟΝΙΑ» επρόκειτο να αποπλεύσει για εκτέλεση προγραμματισμένου δρομολογίου προς το λιμάνι Κυλλήνης με 443 επιβάτες, 125 Ι.Χ., 4 δίκυκλα, 18 φορτηγά, 7 λεωφορεία και 1 ασθενοφόρο όχημα. Μετά την αποκόλληση της άγκυρας και κατόπιν προσκόμισης βεβαίωσης από τον παρακολουθούντα νηογνώμονα το πλοίο, απέπλευσε για την εκτέλεση μεμονωμένου πλου προς το λιμάνι της Κυλλήνης, όπου κατέπλευσε με ασφάλεια και πραγματοποιήθηκε η αποβίβαση επιβατών και οχημάτων. Ακολούθως διενεργήθηκε έκτακτη επιθεώρηση από το Τοπικό Κλιμάκιο Επιθεώρησης Πλοίων Κυλλήνης. Κατόπιν προσκόμισης σχετικού βεβαιωτικού, επιτράπηκε η συνέχιση των πλόων του πλοίου σύμφωνα με τους όρους και τις προϋποθέσεις που τέθηκαν από τον νηογνώμονα που το παρακολουθεί και το «ΚΕΦΑΛΟΝΙΑ», απέπλευσε για συνέχιση του εγκεκριμένου δρομολογίου του προς το λιμάνι του Πόρου.

*****

Τις απογευματινές ώρες χθες, ενημερώθηκε η Λιμενική Αρχή της Κορίνθου από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Αρχηγείου Λ.Σ.-ΕΛ.ΑΚΤ. ότι ένα ιστιοφόρο σκάφος (Ι/Φ) σημαίας Ιταλίας, με δύο αλλοδαπούς (υπηκόους Ιταλίας) επιβαίνοντες, βρισκόταν αγκυροβολημένο εντός του λιμένα Κορίνθου, λόγω μηχανικής βλάβης και αδυναμίας κίνησης. Αμέσως, στο σημείο μετέβη το ρυμουλκό πλοίο (Ρ/Κ) «ΣΤΕΦΑΝΟΣ ΤΥΡΡ» Ν.Ι. 08, το οποίο ρυμούλκησε με ασφάλεια το Ι/Φ στον λιμένα της Κορίνθου με τους επιβαίνοντές του καλά στην υγεία τους. Από το Λιμεναρχείο Κορίνθου απαγορεύτηκε ο απόπλους του Ι/Φ σκάφους, μέχρι την προσκόμιση σχετικού βεβαιωτικού αξιοπλοΐας από τον αρμόδιο οργανισμό που το παρακολουθεί, ενώ από το συμβάν δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή του Ωρωπού ότι ένα ιδιωτικό (Ι/Δ) σκάφος παρασύρθηκε από το σημείο αγκυροβολίας του, άνευ επιβαινόντων και προσάραξε σε αβαθή στη θαλάσσια περιοχή «ΒΛΑΣΤΟΣ» Αγίων Αποστόλων Αττικής, παρουσιάζοντας στη συνέχεια εισροή υδάτων. Το ανωτέρω σκάφος, αποκολλήθηκε και μεταφέρθηκε σε ασφαλές σημείο με μέριμνα του ιδιοκτήτη του. Από το Α’ Λιμενικό Τμήμα Ωρωπού του Κεντρικού Λιμεναρχείου Χαλκίδας, απαγορεύτηκε ο απόπλους του σκάφους μέχρι την προσκόμιση βεβαιωτικού από τον αρμόδιο οργανισμό που το παρακολουθεί. 

*****

Τις βραδινές ώρες χθες, ενημερώθηκε το Λιμεναρχείο Πάτμου ότι ένας 48χρονος ημεδαπός επιβάτης του επιβατηγού–οχηματαγωγού (Ε/Γ-Ο/Γ) «BLUE STAR PATMOS» Ν.Π. 12119, έχρηζε άμεσης νοσοκομειακής περίθαλψης. Το πλοίο, το οποίο εκτελούσε προγραμματισμένο δρομολόγιο από το λιμάνι του Πειραιά προς τα λιμάνια Λειψών-Καλύμνου-Κω-Νισύρου-Τήλου-Σύμης-Ρόδου-Καστελόριζου, παρέκκλινε της πορείας του και κατέπλευσε στο λιμάνι της Πάτμου, όπου ο 48χρονος αποβιβάστηκε και διακομίστηκε με ασθενοφόρο όχημα του ΕΚΑΒ στο Κέντρο Υγείας Πάτμου. Το Ε/Γ-Ο/Γ πλοίο απέπλευσε για συνέχιση του προγραμματισμένου δρομολογίου του. 

